ཉེ་བར་ཞི་བ་

ཉེ་བར་ཞི་བ་ཞེས་པ་ནི་ནང་པའི་ཆོས་ལུགས་ཀྱི་སྒོམ་ཐབས་དང་མྱོང་ལམ་གྱི་གནད་ཆེན་པོ་ཞིག་ཡིན། འདི་ནི་རྣམ་རྟོག་གི་སྤྲོས་པ་ཐམས་ཅད་ཞི་ཞིང་སེམས་ཀྱི་རང་བཞིན་ཏུ་མཉམ་པར་འཇོག་པའི་ཡེ་ཤེས་ཀྱི་མྱོང་བ་ཞིག་ལ་ཟེར།
 མཚན་ཉིད། 
རྣམ་པར་རྟོག་པ་དང་སྤྲོས་པ་ཐམས་ཅད་ཞི་བ་ཞིང་སེམས་ཀྱི་རང་བཞིན་ལ་མཉམ་པར་གནས་པའི་ཏིང་ངེ་འཛིན་ཡིན་ནོ། འདི་ནི་ནམ་མཁའ་ལྟ་བུའི་དཔེས་བསྟན་ཏེ། "དཔེར་ན་ཤར་ཕྱོགས་ཀྱི་ནམ་མཁའི་ཁམས་དེ་དང་ནི་ནུབ་ཕྱོགས་ཀྱི་ནམ་མཁའ་གཉིས་མཐོ་དམན་དང་རིང་ཐུང་དང་དེ་ལྟར་འགལ་བ་ཡོད་པ་མ་ཡིན་ལ་གང་ཟག་གང་གིས་ཀྱང་ནི་ཐ་དད་ཀྱི་དོན་དེ་མི་འཐོབ་བོ། དཔེ་དེ་བཞིན་དུ་མི་དམིགས་པར་ཤེས་པའི་ཤེས་རབ་ལ་སྤྱོད་པ་མཁས་པའི་བྱང་ཆུབ་སེམས་པའི་སྒོ་གསུམ་ཡང༌། རྟོག་པ་གང་ཡང་མེད་པའི་དཔེ་ནམ་མཁའ་ལྟ་བུའི་མིན་ཏེ་བྱང་ཆུབ་སེམས་དཔའ་ལ་འདི་ཉེ་འདི་རིང་གི་རྟོག་པ་ཉེ་བར་ཞི་ལ་སྤྱོད་དོ། །"ཀརྨ་པ་རང་བྱུང་རྡོ་རྗེ། མདོ་སྡུད་པའི་འགྲེལ་པ་ཡིད་བཞིན་ནོར་བུ། ལྕགས་པར། ཤོག་ངོས་༡༡༣-༡༡༤ཞེས་གསུངས།
 སྒྲ་བཤད། 
ཉེ་བར་ཞེས་པ་དང་ཞི་བ་ཞེས་པ་གཉིས་ཀྱིས་གྲུབ་སྟེ། ཉེ་བར་ཞེས་པ་ནི་ཡང་དག་པར་རམ་ཡོངས་སུ་ཞེས་པའི་དོན་ཡིན་ལ། ཞི་བ་ཞེས་པ་ནི་ཞི་གནས་སམ་ཞི་བདེ་བའི་དོན་ཡིན་ནོ། །
 ནང་དོན། 
རྣམ་རྟོག་གི་ཉེ་བར་ཞི་བ་ཞེས་པ་ནི་གཙོ་བོ་རྣམ་པར་རྟོག་པ་ཐམས་ཅད་ཞི་བའི་ཚུལ་ལ་ཟེར་ཏེ། "རྣམ་པར་རྟོག་པ་ཐམས་ཅད་ཉེ་བར་ཞི་བ་ལ་སྤྱོད་པའི་ཆེ་བ་དང་ལྡན་ནོ། །"འཇུ་མི་ཕམ། མདོ་སྡུད་པའི་འགྲེལ་པ་ཡུམ་གྱི་དགོངས་དོན་ལ་ཕྱིན་ཅི་མ་ལོག་པར་འཇུག་པའི་ལེགས་བཤད། ལག་བྲིས། ཤོག་ངོས་༨༩bཞེས་གསུངས་པ་ལྟར་རྣམ་རྟོག་ཐམས་ཅད་ཞི་བའི་ཚུལ་ལ་སྤྱོད་པ་ལ་ཟེར།

སྤྲོས་པའི་ཉེ་བར་ཞི་བ་ཞེས་པ་ནི་ཡོད་མེད་ཡིན་མིན་སོགས་ཀྱི་སྤྲོས་པ་ཞི་བའི་ཚུལ་ལ་ཟེར་ཏེ། "འཛིན་པ་སྣ་ཚོགས་པའི་འདུ་ཤེས་དང་བྲལ་ཞིང་སྤྲོས་པ་ཉེ་བར་ཞི་བ་ལ་སྤྱོད་པ་འདི་ནི་ཤེས་རབ་ཀྱི་ཕ་རོལ་ཏུ་ཕྱིན་པ་མཆོག་ལ་སྤྱོད་པ་ཡིན་ནོ། །"འཇུ་མི་ཕམ། མདོ་སྡུད་པའི་འགྲེལ་པ་ཡུམ་གྱི་དགོངས་དོན་ལ་ཕྱིན་ཅི་མ་ལོག་པར་འཇུག་པའི་ལེགས་བཤད། ལག་བྲིས། ཤོག་ངོས་༡༠aཞེས་གསུངས།

མི་རྟོག་པའི་ཉེ་བར་ཞི་བ་"མི་དམིགས་པར་ཤེས་པའི་ཤེས་རབ་ལ་སྤྱོད་པ་མཁས་པའི་བྱང་ཆུབ་སེམས་པའི་སྒོ་གསུམ་ཡང༌། རྟོག་པ་གང་ཡང་མེད་པའི་དཔེ་ནམ་མཁའ་ལྟ་བུའི་མིན་ཏེ་བྱང་ཆུབ་སེམས་དཔའ་ལ་འདི་ཉེ་འདི་རིང་གི་རྟོག་པ་ཉེ་བར་ཞི་ལ་སྤྱོད་དོ། །"ཀརྨ་པ་རང་བྱུང་རྡོ་རྗེ། མདོ་སྡུད་པའི་འགྲེལ་པ་ཡིད་བཞིན་ནོར་བུ། ལྕགས་པར།  ཤོག་ངོས་༡༡༣-༡༡༤ཞེས་གསུངས།
བསམ་གཏན་བསྒོམ་པའི་སྐབས་སུ་ཉེ་བར་ཞི་བ།
"འདོད་པ་ལ་སོགས་པའི་རྣམ་རྟོག་ཉེ་བར་ཞི་བ་དང་བྱང་ཆུབ་སེམས་ནི་བསྒོམ་པར་བྱའོ། །"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར། ཤོག་ངོས་ ༡༥༥ཞེས་གསུངས་པ་ལྟར། དབེན་པའི་གནས་སུ་བསམ་གཏན་བསྒོམ་པའི་ཚེ་སེམས་ཀྱི་རྣམ་པར་རྟོག་པ་འདོད་ཆགས་དང་འབྲེལ་བ་རྣམས་རིམ་གྱིས་ཞི་བར་འགྱུར་བ་ལ་ཉེ་བར་ཞི་བ་ཞེས་བརྗོད། འདི་ནི་ཞི་གནས་བསྒོམ་པའི་ཐོག་མའི་གནས་སྐབས་སུ་བྱུང་བའི་ཉམས་ཤིག་ཡིན།
སེམས་གནས་པའི་ཐབས་དགུའི་ནང་གསེས།
"ཆགས་པ་དང་ཡིད་མི་བདེ་སོགས་རྩ་ཉོན་ཉེ་ཉོན་ཕྲ་མོ་ཙམ་ལྡང་བ་ནས་རིག་པར་བྱས་ཏེ་དེས་མ་གོས་པར་འཇོག་པ་ནི་ཉེ་བར་ཞི་བར་བྱེད་པ་སྟེ། རྣབ་སེམས་ཡིད་མི་བདེ་ལ་སོགས། །ལངས་པ་དེ་བཞིན་ཞི་བར་བྱ། །ཞེས་སོ། །"དཔའ་བོ་གཙུག་ལག་ཕྲེང་བ། སྤྱོད་འཇུག་གི་རྣམ་བཤད་ཐེག་ཆེན་ཆོས་ཀྱི་རྒྱ་མཚོ། ཤིང་དཔར། ཤོག་ངོས་ ༢༤༠ཞེས་གསུངས་པ་ལྟར། ཞི་གནས་བསྒོམ་པའི་སེམས་གནས་ཐབས་དགུའི་ནང་ནས་བདུན་པ་ཉེ་བར་ཞི་བར་བྱེད་པ་ཞེས་པ་འདི་ཡིན། སྐབས་འདིར་སེམས་ལ་ཉོན་མོངས་པ་ཕྲ་མོ་ཙམ་སྐྱེས་པ་ཡང་མྱུར་དུ་ངོས་ཟིན་ནས་དེས་མ་གོས་པར་ཞི་བར་བྱེད་ནུས་པའི་གནས་སྐབས་ལ་གོ
 བྱང་ཆུབ་སེམས་དཔའི་སྤྱོད་པ། 
བྱང་ཆུབ་སེམས་དཔའ་རྣམས་ཀྱི་སྤྱོད་པའི་ཆ་ནས་ཉེ་བར་ཞི་བ་ལ་སྤྱོད་པ་ནི་གཙོ་བོ་གཟུང་འཛིན་གྱི་རྣམ་རྟོག་སྤངས་ནས་སེམས་ཀྱི་རང་བཞིན་ལ་གནས་པ་ལ་ཟེར། "མཐོང་བའི་ལམ་གྱི་སེམས་དང་སེམས་ལས་བྱུང་བ་འཇུག་པའི་གནས་སྐབས་ན་ཇི་སྐད་བསྟན་པའི་རྣམ་པར་རྟོག་པ་སྤངས་ནས་ཉེ་བར་ཞི་བ་སྤྱོད་པར་འགྱུར་ཏེ། དེ་བས་ན་དེ་ཉིད་ཀྱིས་གང་དང་ཡང་ལྷན་ཅིག་ཏུ་ཅུང་ཟད་ཀྱང་འགལ་བ་མེད་དོ། །"སློབ་དཔོན་སེངྒེ་བཟང་པོ། སྡུད་པའི་དཀའ་འགྲེལ། ཤིང་དཔར། ཤོག་ངོས་༡༢༤ཞེས་གསུངས།
ཉེ་བར་ཞི་བའི་ཉམས་ཀྱི་ཁྱད་ཆོས།
"རྣམ་པར་རྟོག་པའི་རྒྱུ་ཉེ་བར་ཞི་བ་ནི་གང་གི་དམ་པ་མ་ཡིན་པའི་ཡིད་ལ་བྱེད་པ་དེ་ལྟར་གྱུར་པ་ན་བྱང་ཆུབ་ཀྱི་སེམས་བསྒོམ་པར་བྱ་སྟེ།"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར། ཤོག་ངོས་ ༢༤༨ ཞེས་གསུངས་པ་ལྟར། དམ་པ་མ་ཡིན་པའི་ཡིད་ལ་བྱེད་པ་སྟེ་འདོད་ཆགས་དང་འབྲེལ་བའི་རྣམ་རྟོག་རྣམས་ཉེ་བར་ཞི་བའི་རྗེས་སུ་བྱང་ཆུབ་ཀྱི་སེམས་བསྒོམ་པར་འོས་པའི་སེམས་ཀྱི་གནས་སྐབས་བཟང་པོ་ཞིག་ཏུ་གྱུར་པ་ཡིན།
བཟོད་པ་བསྒོམ་པའི་སྐབས་སུ་ཉེ་བར་ཞི་བ།
"གང་གིས་བདག་ལ་ཁ་ཟས་བྱིན་པ་དེ་དག་ཉེ་བར་ཞི་བའི་བདེ་བ་ཐོབ་པར་གྱུར་ཅིག"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཤོག་ངོས་ ༥༢༩ ཅེས་བྱང་ཆུབ་སེམས་དཔས་སྨོན་ལམ་བཏབ་པ་ལས་བྱུང་བའི་ཏིང་ངེ་འཛིན་གྱི་ཉམས་ཤིག་ཀྱང་གསུངས། འདི་ནི་གནོད་པ་བྱེད་པ་པོ་ལའང་བདེ་བའི་འདུ་ཤེས་སྐྱེ་བའི་བཟོད་པའི་ཏིང་ངེ་འཛིན་ཐོབ་པའི་རྒྱུ་ཡིན།
ཉེ་བར་ཞི་བའི་རིམ་པ།
སྒོ་གསུམ་དབེན་པར་གནས་པ།"ཕྱི་འདུ་འཛི་ལས་དབེན་པའི་ཡོན་ཏན་དང་ནང་རྣམ་རྟོག་ལས་དབེན་པའི་ཡོན་ཏན་དང༌། གསང་བ་རང་འདོད་ཡིད་བྱེད་ཀྱི་དབེན་པའི་ཡོན་ཏན་དང༌། གནས་དབེན་པའི་ཡོན་ཏན་ཏེ་སྒོ་གསུམ་དབེན་པར་གནས་པའི་ཡོན་ཏན་ནི་འདི་ཕྱི་གཏན་བདེའི་ཕུན་སུམ་ཚོགས་པའི་རྒྱུ་ཡིན་ནོ་ཞེས་ཡང་དང་ཡང་དུ་བསམ་པར་བྱས་ནས་ཕྱི་དང་ནང་གི་དངོས་པོ་ལ་འདོད་ཅིང་ཆགས་པའི་རྣམ་པར་རྟོག་པ་ཐམས་ཅད་ཉེ་བར་ཞི་བ་དང༌།"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཤོག་ངོས་ ༤༥༧-༤༥༨ ཞེས་གསུངས་པ་ལྟར་སྒོ་གསུམ་དབེན་པར་གནས་པས་རྣམ་རྟོག་ཐམས་ཅད་ཉེ་བར་ཞི་བར་འགྱུར་རོ། །
བསྡུས་དོན།
ཉེ་བར་ཞི་བ་ནི་བསམ་གཏན་བསྒོམ་པའི་རིམ་པའི་ནང་གི་གནས་སྐབས་གལ་ཆེན་ཞིག་སྟེ། སེམས་ཀྱི་རྣམ་རྟོག་དང་ཉོན་མོངས་པ་རྣམས་རིམ་གྱིས་ཞི་བར་འགྱུར་བའི་ཉམས་ལ་བརྗོད། འདི་ནི་ཞི་གནས་ཀྱི་སེམས་གནས་ཐབས་དགུའི་ནང་ནས་བདུན་པ་ཡིན་ཞིང་། ཉོན་མོངས་པ་ཕྲ་མོ་ཙམ་སྐྱེས་པ་ཡང་མྱུར་དུ་ངོས་ཟིན་ནས་ཞི་བར་བྱེད་ནུས་པའི་སྐབས་ཡིན། གནས་སྐབས་འདིར་སླེབས་པའི་ཉམས་ལེན་པས་བྱང་ཆུབ་ཀྱི་སེམས་སོགས་དགེ་བའི་ཆོས་རྣམས་བསྒོམ་པ་ལ་ཤིན་ཏུ་སྐལ་བ་བཟང་པོ་ཡིན་པར་གསུངས།
ལུང་ཁུངས།